
SA MGA KABABAYANG DALAGA 
SA MALOLOS: 


Nang aking sulatin ang Noli Me Tangere, tinanong 
kong laon, kung ang pusuang dalaga'y karaniwan kaya 
diyan sa ating bayan. Matay ko mang sinaliksik yaring 
alaala; matay ko mang pinagisa-ngisa ang lahat ng 
dalagang makilala sapul sa pagkabata, ay mangisa- 
ngisa lamang ang sumaguing larawang aking ninanasa. 
Tunay at labis ang matamis na loob, ang magandang 
ugali, ang binibining anyo, ang mahinhing asal; ngunit 
ang lahat na ito'y laguing nahahaluan ng lubos na 
pagsuyo at pagsunod sa balang sabi 6 hiling nang 
nagngangalang amang kalulua (tila baga ang 
kaluluwa'y may iba pang ama sa Dios,) dala ng malabis 
na kabaitan, kababaan ng loob 6 kamangmangan kaya: 
anaki'y mga lantang halaman, sibul at laki sa dilim; 
mamulaklak ma'y walang bango, magbunga ma'y 
walang katas. 

Nguni at ngayong dumating ang balitang sa 
inyong bayang Malolos, napagkilala kong ako'y namali, 
at ang tua ko'y labis. Di sukat ako sisihin, di ko kilala 
ang Malolos, ni ang mga dalaga, 


1 



liban sa isang Emilia, at ito pa'y sa ngalan lamang. 

Ngayong tumugon kayo sa uhaw naming sigaw ng 
ikagagaling ng bayan; ngayong nagpakita kayo ng 
mabuting halimbawa sa kapua dalagang nagnanasang 
paris ninyong mamulat ang mata at mahango sa 
pagkalugami, sumisigla ang aming pag-asa, inaaglahi 
ang sakuna, sa pagka at kayo'y katulong na namin, 
panatag ang loob sapagtatagumpay. Ang babaing 
tagalog ay di na payuko at luhod, buhay na ang pagasa 
sa panahong sasapit; wala na ang inang katulong sa 
pagbulag sa anak na palalakhin sa alipusta at pagayop. 
Di na unang karunungan ang patungo ng ulo sa balang 
maling utos, dakilang kabaitan ang ngisi sa pagmura, 
masayang pangaliw ang mababang luha. Napagkilala 
din ninyo na ang utos ng Dios ay iba sa utos ng Pari, na 
ang kabanalan ay hindi ang matagal na luhod, 
mahabang dasal, malalaking kuentas, libaguing 
kalmin, kundi ang mabuting asal, malinis na loob at 
matuid na isip. Napagkilala din ninyo na di kabaitan 
ang pagkamasunurin sa ano mang pita at hiling ng 
nagdidiosdiosan, kundi ang pagsunod sa katampata't 
matuid, sapagka't ang bulag na pagsunod ay siyang 
pinagmumulan ng likong paguutos, at sa bagay na ito'y 
pawang nagkakasala. Di masasabi ng puno 6 pari na 
sila lamang ang mananagot ng maling utos; binigyan 
ng Dios ang bawat isa ng sariling isip at sariling loob, 
upang ding mapagkilala ang liko at tapat; paraparang 
inianak ng walang tanikala, kundi malaya, at sa loob at 
kalulua'y walang 

makasusupil, bakit kaya ipaaalipin mo sa iba ang 
marangal at malayang pagiisip? Duag at mali ang akala 
na ang bulag na pagsunod ay kabanalan, at kapalaluan 
ang mag isipisip at magnilay nilay. Ang 
kamangmangan'y, kamangmangan at di kabaita't puri. 
Di hiling ng Dios, puno ng katarungan, na ang taong 
larawan niya'y paulol at pabulag; ang hiyas ngisip, na 
ipinalamuti sa atin, paningningin at gamitin. 
Halimbawa baga ang isang amang nagbigay sa bawat 
isang anak ng kanikanyang tanglaw sa paglakad sa 
dilim. Paningasin nila ang liwanag ng ilaw, alagaang 
kusa at huag patain, dala ng pag-asa sa ilaw ng iba, 
kundi magtulongtulong magsangunian, sa paghanap 
ng daan. Ulol na di hamak at masisisi ang madapa sa 
pagsunod sa ilaw ng iba, at masasabi ng ama: "bakit 
kita binigyan ng sarili mong ilaw?" Nguni't di lubhang 
masisisi ang madapa sa sariling tanglaw, sapagka't 
marahil ang ilaw ay madilim, 6 kaya ay totoong 
masama ang daan. 

Ugaling panagot ng mga may ibig mang ulol, ay: 
palalo ang katiwala sa sariling bait; sa akala ko ay 
lalong palalo ang ibig sumupil ng bait ng iba, at 
papanatilihin sa lahat ang sarili. Lalong palalo ang 
nagdidiosdiosan, ang ibig tumarok ng balang kilos ng 
isip ng DIOS; at sakdal kapalaluan 6 kataksilan ang 
walang gawa kundi pagbintangan ang Dios ng balang 
bukang bibig at ilipat sa kanya ang bala niyang nasa, at 
ang sariling kaaway ay gawing kaaway ng Dios. Di 
dapat naman tayong umasa sa sarili lamang; kundi 
magtanong, 

makinig sa iba, at saka gawain ang inaakalang lalong 
matuid; ang habito 6 sutana'y walang naidaragdag sa 
dunong ng tao; magsapinsapin man ang habito ng huli 
sa bundok, ay bulubundukin din at walang nadadaya 
kungdi ang mangmang at mahinang loob. Nang ito'y 
lalong maranasan, ay bumili kayo ng isang habito sa S. 
Francisco at isoot ninyo sa isang kalabao. Kapalaran na 
kung pagka pag habito ay hindi magtamad. Lisanin ko 
ito at dalhin ang salita sa iba. 

Sa kadalagahang punlaan ng bulaklak na 
mamumunga'y dapat ang babai'y magtipon ng yamang 
maipamamana sa lalaking anak. Ano kaya ang 
magiging supling ng babaing walang kabanalan kundi 
ang magbubulong ng dasal, walang karunungan 
kungdi awit, novena at milagrong pangulol sa tao, 
walang libangang iba sa panguingue 6 magkumpisal 
kaya ng malimit ng muli't muling kasalanan? Ano ang 
magiging anak kundi sakristan, bataan ng eura 6 
magsasabong? Gawa ng mga ina ang kalugamian 
ngayon ng ating mga kababayan, sa lubos na 
paniniwala ng kanilang masintahing puso, at sa 
malaking pagkaibig na ang kanilang mga anak ay 
mapakagaling. Ang kagulanga'y bunga ng pagkabata at 
ang pagkabata'y nasa kandungan ng ina. Ang inang 
walang maituturo kundi ang lumuhod humalik ng 
kamay, huwag magantay ng anak ng iba sa dungo 6 
alipustang alipin. Kahoy na laki sa burak, daluro 6 
pagatpat 6 pangatong lamang; at kung sakali't may 
batang may pusong pangahas, ang kapangahasa'y 

tago at gagamitin sa sama, paris ng silaw na kabag na 
di makapakita kundi pag tatakip silim. Karaniwang 
panagot ang una'y kabanalan at pagsinta sa Dios. 
Nguni at ano ang kabanalang itinuro sa atin? Magdasal 
at lumuhod ng matagal, humalik ng kamay sa pari, 
ubusin ang salapi sa simbahan at paniwalaan ang 
balang masumpungang sabihin sa atin? Tabil ng bibig, 

lipak ng tuhod, kiskis ng ilong. bagay sa limos sa 

simbahan, sangkalan ang Dios, may bagay baga sa 
mundong ito na di ari at likha ng Maykapal? Ano ang 
inyong sasabihin sa isang alilang maglimos sa kayang 
panginoon ng isang basahang hiram sa nasabing 
mayaman? Sino ang taong di palalo at ulol, na mag 
lilimos sa Dios at magaakalang ang salanta niyang kaya 
ay makabibihis sa lumikha ng lahat ng bagay? 
Pagpalain ang maglimos sa kapus, tumulong sa 
mayhirap, magpakain sa gutom; nguni at mapulaan at 
sumpain, ang bingi sa taghoy ng mahirap, at walang 
binubusog kundi ang sandat, at inubos ang salapi sa 
mga frontal na pilak, limos sa simbahan 6 sa frayleng 
lumalangoy sa yaman, sa misa de graeia ng may 
tugtugan at paputok, samantalang ang salaping ito'y 
pinipiga sa buto ng mahirap at iniaalay sa panginoon 
ng maibili ng tanikalang pangapus, maibayad ng 
verdugong panghampas. 6 kabulagan at kahiklian ng 
isip! 


Ang unang kabanalan ay ang pagsunod sa matuid, 
anoman ang mangyari. "Gawa at hindi salita ang hiling 
ko sa inyo" ani Cristo; "hindi anak ni ama ang 
nagsasabing ulit-ulit ama ko, ama ko, kundi 

ang nabubuhay alinsunod sa hiling ng aking ama." Ang 
kabanalan ay wala sa pulpol na ilong, at ang kahalili ni 
Cristo'y di kilala sa halikang kamay. Si Cristo'y di 
humalik sa mga Fariseo, hindi nagpahalik kailan pa 
man; hindi niya pinataba ang may yaman at palalong 
eseribas; wala siyang binangit na kalmen, walang 
pinapageuintas, hiningan ng pamisa, at di nagbayad sa 
kanyang panalangin. Di napaupa si San Juan sa ilog ng 
Jordan, gayon din si Cristo sa kanyang pangangaral. 
Bakit ngayo'y ang mga pari'y walang bigong kilos na di 
may hinihinging upa? At gutom pa halos nagbibili ng 
mga kalmen, euentas, eorrea at ibapa, pang daya ng 
salapi, pampasama sa kalulua; sa pagkat kalminin mo 
man ang lahat ng basahan sa lupa, euintasin mo man 
ang lahat ng kahoy sa bundok ibilibid mo man sa iyong 
bayawang ang lahat ng balat ng hayop, at ang lahat na 
ito'y pagkapaguran mang pagkuruskurusan at 
pagbulongbulongan ng lahat ng pari sa sangdaigdigan, 
at iwisik man ang lahat ng tubig sa dagat, ay di 
mapalilinis ang maruming loob, di mapatatawad ang 
walang pagsisisi. Gayon din sa kasakiman sa salapi'y 
maraming ipinagbawal, na matutubos kapag ikaw ay 
nagbayad, alin na nga sa huag sa pagkain ng karne, 
pagaasawa sa pinsan, kumpari, at iba pa, na 
ipinahihintulot kapag ikaw ay sumuhol. Bakit, nabibili 
baga ang Dios at nasisilaw sa salaping paris ng mga 
pari? Ang magnanakaw na tumubos ng bula de 
eomposieion, ay makaaasa sa tahimik, na siya'y 
pinatawad; samakatuid ay ibig ng Dios na makikain ng 
nakaw? 

Totoo bagang hirap na ang Maykapal, na nakikigaya sa 
mga guarda, earabineros 6 guardia civil? Kung ito ang 
Dios na sinasamba ng Frayle, ay tumalikod ako sa 
ganyang Dios. 

Maghunos dili nga tayo at imulat natin ang mata, 
lalong lalo na kayong mga babai, sa pagka't kayo ang 
nagbubukas ng loob ng tao. Isipin na ang mabuting ina 
ay iba, sa inang linalang ng fraile; dapat palakhin ang 
anak na malapit baga sa larawan ng tunay na Dios, 
Dios na di nasusuhulan, Dios na di masakim sa salapi, 
Dios na ama ng lahat, na walang kinikilingan, Dios na 
di tumataba sa dugo ng mahirap, na di nagsasaya sa 
daing ng naruruhagi, at nangbubulag ng matalinong 
isip. Gisingin at ihanda ang loob ng anak sa balang 
mabuti at mahusay na akala: pagmamahal sa puri, 
matapat at timtimang loob, maliwanag na pagiisip, 
malinis na asal, maginoong kilos, pagibig sa kapua, at 
pagpipitagan sa Maykapal, ito ang ituro sa anak. At 
dahil ang buhay ay puno ng pighati at sakuna, 
patibayin ang loob sa ano mang hirap, patapangin ang 
puso sa ano mang panganib. Huag mag antay ang 
bayan ng puri at ginhawa, samantalang liko ang 
pagpapalaki sa bata, samantalang lugami at 
mangmang ang babaing magpapalaki ng anak. Walang 
maiinom sa labo at mapait na bukal; walang matamis 
na bunga sa punlang maasim. 

Malaki ngang hindi bahagya ang katungkulang 
gaganapin ng babai sa pagkabihis ng hirap 

ng bayan, nguni at ang lahat na ito'y di hihigit sa lakas 
at loob ng babaing tagalog. Talastas ng lahat ang 
kapanyarihan at galing ng babayi sa Filipinas, kaya nga 
kanilang binulag, iginapus, at iniyuko ang loob, 
panatag sila't habang ang iba'y alipin, ay ma-aalipin 
din naman ang lahat ng mga anak. Ito ang dahilan ng 
pagkalugami ng Asia; ang babayi sa Asia'y mangmang 
at alipin. Makapangyarihan ang Europa at Amerika 
dahil duo'y ang mga babai'y malaya't marunong, dilat 
ang isip at malakas ang loob. 

Alam na kapus kayong totoo ng mga librong sukat 
pagaralan; talastas na walang isinisilid araw araw sa 
inyong pagiisip kundi ang sadyang pang bulag sa 
inyong bukal na liwanag; tanto ang lahat na ito, kaya 
pinagsisikapan naming makaabot sa inyo ang ilaw na 
sumisilang sa kapua ninyo babayi; dito sa Europa kung 
hindi kayamutan itong ilang sabi, at pagdamutang 
basahin, marahil ay makapal man ang ulap na 
nakakubkob sa ating bayan, ay pipilitin ding mataos ng 
masantin na sikat ng araw, at sisikat kahit banaag 
lamang ... Di kami manglulumo kapag kayo'y katulong 
namin; tutulong ang Dios sa pagpawi ng ulap, 
palibhasa'y siya ang Dios ng katotohanan; at isasauli 
sa dati ang dilag ng babaying tagalog, na walang 
kakulangan kundi isang malayang sariling isip, 
sapagka't sa kabaita'y labis. Ito ang nasang lagi sa 
panimdim, na napapanaginip, ang karangalan ng 
babaying kabiak ng puso at karamay sa tua 6 hirap ng 
buhay: kung dalaga, ay 

sintahin ng binata, di lamang dahilan sa ganda 6 tamis 
ng asal, kundi naman sa tibay ng puso, taas ng loob, na 
makabuhay baga at makapanghinapang sa mahina 6 
maruruwagang lalaki, 6 makapukaw kaya ng 
madidilag na pagiisip, pag isang dalaga bagang sukat 
ipagmalaki ng bayan, pagpitaganan ng iba, sapagka at 
karaniwang sabi sabi ng mga kastila at pari na 
nangagaling diyan ang karupukan at kamangmangan 
ng babaying tagalog, na tila baga ang mali ng ilan ay 
mab na nang lahat, at anaki'y sa ibang lupa ay wala, ng 
babaing marupok ang loob, at kung sabagay maraming 
maisusurot sa mata ng ibang babai ang babaying 

tagalog. Gayon ma'y dala marahil ng kagaanan ng 

labi 6 galaw ng dila, ang mga kastila, at pari pagbalik 
sa Espanya'y walang unang ipinamamalabad, 
ipinalilimbag at ipinagsisigawan halos, sabay ang 
halakhak, alipusta at tawa, kundi ang babaing si gayon, 
ay gayon sa convento, gayon sa kastilang pinatuloy, sa 
iba't iba pang nakapagngangalit; sa tuing maiisip, na 
ang karamihan ng mab ay gawa ng kamusmusan, labis 
na kabaitan, kababaan ng loob 6 kabulagan kayang 

kalalangan din nila. May isang kastilang nagayo'y 

mataas na tao na, pinakai't pinatuloy natin sa habang 
panahong siya'y lumiguyliguy sa Filipinas ... pagdating 
sa Espanya, ipinalimbag agad, na siya raw ay 
nanuluyang minsan sa Kapangpangan, kumai't 
natulog, at ang maginoong babaying nagpatuloy ay 
gumayon at gumayon sa kanya: ito ang iginanti sa 
napakatamis na loob ng babayi... Gayon 

din ang unang pahili ng pari sa nadalaw na kastila, ay 
ang kanyang mga masusunuring dalagang tagahalik ng 
kamay, at iba pang kahalo ang ngiti at makahulugang 
kindat ... Sa librong ipinalimbag ni Dn. Sinibaldo de 
Mas, at sa, iba pang sinulat ng mga pari, ay nalathala 
ang mga kasalanang ikinumpisal ng babai na di 
ilinilihim ng mga pari sa mga dumadalaw na Kastila, at 
kung magkaminsan pa'y dinadagdagan ng mga 
kayabangan at karumihang hindi mapaniniwalaan ... 
Di ko maulit dito ang mga di ikinahiyang sinabi ng 
isang fraile kay Mas na di nito mapaniwalaan ... Sa 
tuing maririnig 6 mababasa ang mga bagay na ito'y 
itinatanong namin kung Santa Maria kaya ang lahat ng 
babaying kastila, at makasalanan na kaya baga ang 
lahat ng babaying tagalog; nguni kong sakali't 
magsumbatan at maglatlatan ng puri'y ... Datapua't 
lisanin ko ang bagay na ito, sapagka't di ako paring 
confesor, 6 manunuluyang kastila, na makapaninira ng 
puri ng iba. Itabi ko ito at ituloy sambitin ang 
katungkulan ng babai. 

Sa mga bayang gumagalang sa babaing para ng 
Filipinas, dapat nilang kilanlin ang tunay na lagay 
upang ding maganapan ang sa kanila'y inia-asa. 
Ugaling dati'y kapag nanliligaw ang nagaaral na binata 
ay ipinanganganyayang lahat, dunong, puri't salapi, na 
tila baga ang dalaga'y walang maisasabog kundi ang 
kasamaan. Ang katapang-tapanga'y kapag napakasal 
ay nagiging duag, ang duag na datihan ay 
nagwawalanghiya, 

na tila walang ina-antay kundi ang magasawa para 
maipahayag ang sariling kaduagan. Ang anak ay 
walang pangtakip sa hina ng loob kundi ang alaala sa 
ina, at dahilan dito, nalunok na apdo, nagtitiis ng 
tampal, nasunod sa lalong hunghang na utos, at 
tumutulong sa kataksilan ng iba sa pagka't kung 
walang natakbo'y walang manghahagad; kung walang 
isdang munti'y walang isdang malaki. Bakit kaya baga 
di humiling ang dalaga sa iibigin, ng isang marangal at 
mapuring ngalan, isang pusong lalaking makapag- 
ampon sa kahinaan ng babai, isang marangal na loob 
na di papayag magka anak ng alipin? Pukawin sa loob 
ang sigla at sipag, maginoong asal, mahal na 
pakiramdam, at huwag isuko ang pagkadalaga sa isang 
mahina at kuyuming puso. Kung maging asawa na, ay 
dapat tumulong sa lahat ng hirap, palakasin ang loob 
ng lalaki, humati sa panganib, aliwin ang dusa, at 
aglahiin ang hinagpis, at alalahaning lagi na walang 
hirap na di mababata ng bayaning puso, at walang 
papait pang pamana, sa pamanang kaalipustaan at 
kaalipinan. Mulatin ang mata ng anak sa pagiingat at 
pagmamahal sa puri, pagibig sa kapua sa tinubuang 
bayan, at sa pagtupad ng ukol. Ulituliting matamisin 
ang mapuring kamatayan saalipustang buhay. Ang 
mga babai sa Esparta'y sukat kunang uliran at dito'y 
ilalagda ko ang aking halimbawa: 

Nang iniaabot ng isang ina ang kalasag sa 
papasahukbong anak, ay ito lamang ang sinabi: "ibalik 
mo 6 ibalik ka," ito nga umuwi kang 

manalo 6 mamatay ka, sapagkat ugaling iwaksi ang 
kalasag ng talong natakbo 6 inuwi kaya ang bangkay 
sa ibabaw ng kalasag. Nabalitaan ng isang ina na 
namatay sa laban ang kanyang anak, at ang hukbo ay 
natalo. Hindi umiimik kundi nagpasalamat dahil ang 
kanyang anak ay maligtas sa pula, nguni at ang anak ay 
bumalik na buhay; nagluksa ang ina ng siya'y makita. 
Sa isang sumasalubong na ina sa mga umuwing galing 
sa laban, ay ibinalita ng isa na namatay daw sa 
pagbabaka ang tatlong anak niya,—"hindi iyan ang 
tanong ko ang sagot ng ina, kundi nanalo 6 natalo 
tayo?—Nanalo ang sagot ng bayani. Kung ganoo'y 
magpasalamat tayo sa Dios!" ang wika at napa sa 
simbahan. 

Minsa'y nagtago sa simbahan ang isang 
napatalong hari nila, sa takot sa galit sa bayan; 
pinagkaisahang kulungin siya doon at patain ng 
gutum. Ng papaderan na ang pinto'y ang ina ang unang 
nag hakot ng bato. Ang mga ugaling ito'y karaniwan sa 
kanila, kaya nga't iginalang ng buong Greeia ang 
babaing Esparta. Sa lahat ng babai, ang pula ng isa ay 
kayo lamang na taga Esparta ang nakapangyayari sa 
lalaki. Mangyari pa, ang sagot ng babai, ay kami 
lamang ang nagaanak ng lalaki. Ang tao, ng mga 
Esparta ay hindi inianak para mabuhay sa sarili, 
kungdi para sa kanyang bayan. Habang nanatili ang 
ganitong mga isipan at ganitong mga babai ay walang 
kaaway na nakatungtong ng lupang Esparta, at walang 
babaing taga Esparta na nakatanaw ng hukbo ng 
kaaway. 

Dl ko inaasahang paniwalaan ako alang-alang lamang 
sa aking sabi: maraming taong di natingin sa katuiran 
at tunay, kundi sa habito, sa puti ng buhok 6 
kakulangan kaya ng ngipin. Nguni at kung ang tanda'y 
magalang sa pinagdaanang hirap, ang pinagdaan kong 
buhay hain sa ikagagaling ng bayan, ay 
makapagbibigay ng tanda sa akin, kahit maikli man. 
Malayo ako sa, pagpapasampalataya, pag 
didiosdiosan, paghalili kaya sa Dios, paghahangad na 
paniwalaa't pakingang pikit-mata, yuko ang ulo at 
halukipkip ang kamay; nguni't ang hiling ko'y magisip, 
mag mulaymulay ang lahat, usigin at salain kung sakali 
sa ngalan ng katuiran itong pinaninindigang mga sabi: 

Ang una-una. "Ang ipinagiging taksil ng ilan ay 
nasa kaduagan at kapabayaan ng iba." 

Ang ikalawa. Ang iniaalipusta ng isa ay nasa 
kulang ng pagmamahal sa sarili at nasa labis ng 
pagkasilaw sa umaalipusta. 

Ang ikatlo. Ang kamangmanga'y kaalipinan, 
sapagkat kung ano ang isip ay ganoon ang tao: taong 
walang sariling isip, ay taong walang pagkatao; ang 
bulag na taga sunod sa isip ng iba, ay parang hayop na 
susunod-sunod sa tali. 

Ang ikaapat. Ang ibig magtago ng sarili, ay 
tumulong sa ibang magtago ng kanila, sapagkat kung 
pabayaan mo ang inyong kapua ay pababayaan ka rin 
naman; ang isa isang tingting ay madaling baliin, nguni 
at mahirap baliin ang isang bigkis na walis. 

Ang ika-lima. Kung ang babaing tagalog ay di 
magbabago, ay hindi dapat magpalaki ng anak, kungdi 
gawing pasibulan lamang; dapat alisin sa kanya ang 
kapangyarihan sa bahay, sapagka't kung dili'y ipag 
kakanulong walang malay, asawa, anak, bayan at lahat. 

Ang ika-anim. Ang tao'y inianak na paris-paris 
hubad at walang tali. Di nilalang ng Dios upang 
maalipin, di binigyan ng isip para pabulag, at di 
hiniyasan ng katuiran at ng maulol ng iba. Hindi 
kapalaluan ang di pagsamba sa kapua tao, ang 
pagpapaliwanag ng isip at paggamit ng matuid sa 
anomang bagay. Ang palalo'y ang napasasamba, ang 
bumubulag sa iba, at ang ibig paniigin ang kanyang ibig 
sa matuid at katampatan. 

Ang ika-pito. Liningin ninyong magaling kung ano 
ang religiong itinuturo sa atin. Tingnan ninyong 
mabuti kung iyan ang utos ng Dios 6 ang pangaral ni 
Cristong panglunas sa hirap ng mahirap, pangaliw sa 
dusa ng nagdudusa. Alalahanin ninyo ang lahat ng sa 
inyo'y itinuturo, ang pinapatunguhan ng lahat ng 
sermon, ang nasa ilalim ng lahat ng misa, novena, 
kuintas, kalmen, larawan, milagro, kandila, eorea at 
iba't iba pang iginigiit, inihihiyaw at isinusurot araw- 
araw sa inyong loob, tainga, at mata, at hanapin ninyo 
ang puno at dulo at saka iparis ninyo ang religiong sa 
malinis na religion ni Cristo, at tingnan kung hindi ang 
inyong pagkakristiano ay paris ng inaalagang gatasang 
hayop, 6 paris ng 

pinatatabang baboy kaya, na di pinatataba alang alang 
sa pagmamahal sa kaniya, kundi maipagbili ng lalong 
mahal at ng lalong masalapian. 

Magbulay-bulay tayo, malasin ang ating 
kalagayan, at tayo'y mag isip isip. Kung itong ilang 
buhaghag na sabi'y makatutulong sa ibinigay sa 
inyong bait, upang ding maituloy ang nasimulan 
ninyong paglakad. 

"Tubo ko'y dakila sa puhunang pagod" at 
mamatamisin ang ano mang mangyari, ugaling upa sa 
sino mang mangahas sa ating bayan magsabi ng tunay. 
Matupad nawa ang inyong nasang matuto at hari na 
ngang sa halaman ng karunungan ay huwag makapitas 
ng bungang bubut, kundi ang kikitili'y piliin, pagisipin 
muna, lasapin bago lunukin, sapagka't sa balat ng lupa 
lahat ay haluan, at di bihirang magtanim ang kaaway 
ng damong pansira, kasama sa binhi sa gitna ng linang. 

Ito ang matindin nasa ng inyong kababayang si 

JOSERIZAL 


Europa, 1889. 

